Христо Смирненски
Напред, синьоро!

chitanka.info

Каква е тази страшна врява?

Какво, Викторо, с тебе става?

Че бива ли бе, господине,

спечеленото в две години

тъй да отстъпиш на вразите?

Тъй да си плюнеш на петите?

Постой, синьоро мой, постой!

Земята взета с ред победи

за две години — две-три педи

я пресметни й колко чини!

Не бива тъй бе, господине!

Задръж се мънинко, задръж се,

нали и ти уж воин, мъж си!

Напред, синьоро мой, напред!

Постой, опитай ти кривака,

поизправи си тъй гръбнака,

па сетне плюй си на петите

и дето видят ти очите

сред портокали, кипариси

на зимна дача оттегли се!

Така, синьоро мой, така!

На, тъй и твоите ортаци —

отбор соколи и юнаци,

подред багажите си взеха,

зарязаха те родна стреха

и здрави-живи надалеко

днес животуват тихо, леко.

Върши ти същото, върши!

И тъй към Лондон или Ница

в незрима качен колесница

(демек по нашенски в трамвая

на хаджи Пеша) ти на края

при Петра, Коля, кокошара,

ведно со своята китара

иди, синьоро мой, иди!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.